กระทรวงทรัพยากรธรรมชาติและสิ่งแวดล้อม บูรณาการทุกภาคส่วนตั้งศูนย์ประสานงานและแก้ไขปัญหามลพิษทางอากาศ ชี้แจงสถานการณ์มลพิษและแก้ไขปัญหาในพื้นที่เสี่ยงแบบรายวัน
กระทรวงทรัพยากรธรรมชาติและสิ่งแวดล้อม บูรณาการทุกภาคส่วนตั้งศูนย์ประสานงานและแก้ไขปัญหามลพิษทางอากาศ ชี้แจงสถานการณ์มลพิษและแก้ไขปัญหาในพื้นที่เสี่ยงแบบรายวันพลเอก สุรศักดิ์ กาญจนรัตน์ รัฐมนตรีว่าการกระทรวงทรัพยากรธรรมชาติและสิ่งแวดล้อม กล่าวว่า จากการประชุมแก้ไขปัญหาฝุ่นละอองขนาดเล็ก PM 2.5 ร่วมกับผู้ว่าราชการกรุงเทพมหานคร ผู้ว่าราชการจังหวัด 5 จังหวัดปริมณฑล และหน่วยงานที่เกี่ยวข้องเพื่อป้องกันแหล่งเกิดมลพิษ ได้แก่ การห้ามเผาและตรวจเข้มรถควันดำ พร้อมจัดตั้งศูนย์ประสานงานและแก้ไขปัญหามลพิษทางอากาศกรุงเทพมหานครและปริมณฑลยังพื้นที่ทำการกรุงเทพมหานคร 2 ดินแดง ชี้แจงสถานการณ์มลพิษทางอากาศแบบรายวัน ตลอดจนการแก้ไขปัญหาและคำแนะนำการปฏิบัติตัวให้แก่ประชาชน หากพื้นที่ใดประสบปัญหาสภาพความกดอากาศและฝุ่นละอองเกินค่ามาตรฐานนานเกิน 3 วัน ผู้ว่าราชการจังหวัดสามารถประกาศเป็นพื้นที่ควบคุมเพื่อแก้ไขปัญหาอย่างทันท่วงที ทั้งการแจ้งเตือนหน่วยงานและประชาชนในพื้นที่เสี่ยงถึงแนวทางการปฏิบัติต่างๆ โดยเฉพาะพื้นที่โรงเรียนที่เสี่ยงภัยมลพิษ รัฐมนตรีว่าการกระทรวงทรัพยากรธรรมชาติและสิ่งแวดล้อม กล่าวว่า ในช่วงที่ผ่านมาทุกภาคส่วนได้ออกปฏิบัติการแก้ไขปัญหาอย่างจริงจังทั้งการเพิ่มความถี่การฉีดพ่นละอองน้ำ ทำความสะอาดผิวจราจร ตรวจจับรถยนต์ควันดำอย่างเข้มงวด การทำฝนเทียม และในช่วงวันที่ 1 กุมภาพันธ์นี้ ปั้มน้ำมัน ปตท.และบางจาก จะเปิดให้บริการน้ำมันดีเซล B 20 สำหรับรถขนส่งขนาดใหญ่เพื่อลดมลพิษทางอากาศ อีกทั้งในช่วงเทศกาลตรุษจีนกระทรวงสาธารณสุขได้ออกหนังสือให้แนะนำการปฏิบัติไปยังทุกจังหวัดซึ่งได้รับความร่วมมือจากมูลนิธิและศาลเจ้าต่างๆ เพื่อลดการเผาลงอีกด้วย